สำนักงานคณะกรรมการการเลือกตั้งเตรียมพร้อมจัดการลงคะแนนเสียงคัดเลือกผู้ลงรับสมัคร ส.ว.ระดับอำเภอทั่วประเทศในวันที่ 16 ธันวาคมนี้
นายณัฏฐ์ เล่าสีห์สวกุล รองเลขาธิการคณะกรรมการการเลือกตั้ง หรือ กกต. กล่าวว่า หลังจากการปิดรับสมัคร ส.ว. จะเข้าสู่กระบวนการและขั้นตอนการทำงานลงคะแนนเสียงคัดเลือกผู้สมัครที่ผ่านการตรวจสอบคุณสมบัติ โดยจะดำเนินการยังที่ว่าการอำเภอทั่วประเทศในวันที่ 16 ธันวาคม มีวิธีการสมัคร 2 แบบคือ แบบผ่านองค์กร และอิสระ ซึ่งแบบองค์กรจะมีจำนวนน้อยมากจึงไม่ต้องมีการลงคะแนนเพียงเข้ามารายงานตัวส่วนการสมัครแบบอิสระหากไม่เกิน 3 คนให้มารายงานตัวปกติ ส่วนสาขาที่เกินจะลงคะแนนเสียงคัดเลือก โดยให้ผู้สมัครในสาขาอาชีพกลุ่มเดียวกันคัดเลือกกันเองซึ่ง 1 บัตรสามารถลงคะแนนออกเสียงได้ 2 คะแนน แล้วเสร็จจะนับคะแนนทันที แต่ละกลุ่มเลือกได้ไม่เกิน 3 คน จากนั้นจะเข้าสู่กระบวนการคัดเลือกในระดับจังหวัดในวันที่ 22 ธันวาคมซึ่งผู้อำนวยการเลือกตั้งประจำจังหวัดจะเป็นผู้ประกาศสถานที่การคัดเลือกอีกครั้ง
รองเลขาธิการ กกต. กล่าวอีกว่า สำหรับการคัดเลือกระดับประเทศจะดำเนินการในวันที่ 27 ธันวาคม ที่ศูนย์แสดงสินค้าและการประชุม อิมแพ็ค เมืองทองธานี ซึ่งจะซักซ้อมเสมือนจริงวันที่ 26 ธันวาคมนี้ เมื่อคัดเลือกแล้วเสร็จจะรอการตรวจสอบกรณีเกิดการคัดค้านอีก 5 วัน จากนั้นจะส่งรายชื่อผู้ผ่านการคัดเลือกภายในวันที่ 2 มกราคม หากขาดคุณสมบัติในขั้นตอนใด ผู้อำนวยการแต่ละระดับจะมีอำนาจลบชื่อผู้สมัครรายนั้นออกได้ทันที และให้สิทธิไปคัดค้านต่อศาลฏีกาภายใน 3 วัน พร้อมย้ำให้ผู้สมัครเดินทางไปถึงสถานที่ก่อนเวลาและเชิญชวนประชาชนเข้าร่วมสังเกตการณ์การคัดเลือกในทุกระดับ